《续感兴二十五首 其十二》
宋代·方一夔

黄鹄浴海水，一举凌紫埃。长风九万里，正值天门开。

不知食何食，云路方徘徊。嗟我鸿雁侣，避寒声悲哀。

失身堕泥滓，腹背日摧颓。城东极恶少，挟弹巧相猜。

稻粱未足溉，云雨何时来。不希附脩翮，有分终蒿莱。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。